Úradný vestník 304 E , 01/12/2005 S. 0407 - 0408



P6_TA(2005)0058 Nepál Uznesenie Európskeho parlamentu o Nepále Európsky parlament, - so zreteľom na svoje predchádzajúce uznesenia o Nepále, - so zreteľom na vyhlásenie Európskej únie z 3. februára 2005 o prevzatí moci v Nepále kráľom, - so zreteľom na článok 115 ods. 5 rokovacieho poriadku, A. keďže kráľ Gjánéndra dňa 1. februára 2005 neústavným aktom rozpustil vládu, prevzal priamu moc a vyhlásil výnimočný stav, B. keďže pozastavením platnosti kľúčových častí ústavy, ktoré ochraňujú základné práva a slobody, vzatím straníckych vodcov do domáceho väzenia, uväznením tisícok politických aktivistov a aktivistov za ľudské práva, novinárov a odborárov, posilnením celoplošnej cenzúry médií a prerušením komunikačného spojenia, sa krajina po štátnom prevrate dostala pod vojenskú správu, C. znepokojený tým, že Nepál patrí medzi najchudobnejšie krajiny v Ázii, pričom takmer 40% jeho z dvadsiatich troch miliónov obyvateľov žije pod hranicou chudoby, a že konflikt mal zničujúci vplyv na už aj tak zúfalo chudobné vidiecke obyvateľstvo, D. keďže nepálska vláda v januári 2005 nariadila zatvorenie verejnoprospešnej kancelárie pre tibetských utečencov (Tibetan Refugee Welfare Office - TRWO) v Káthmandu, ktorá poskytovala pomoc tibetským utečencom ako výkonný partner UNHCR, 1. dôrazne odsudzuje prevzatie moci kráľom Gjánéndrom dňa 1. februára 2005 a nasledujúcu vlnu svojvoľného zatýkania, cenzúru a všeobecné represálie, ako aj potieranie základných ústavných práv vrátane slobody zhromažďovania a prejavu, práva na informácie a súkromie, a zákaz svojvoľného uväzňovania; 2. zdôrazňuje, že každé hľadanie riešenia vojenskými prostriedkami iba zvýši a predĺži utrpenie nepálskeho ľudu, a je pevne presvedčený, že riešenie na základe rokovaní a demokracie je jediným udržateľným spôsobom na skončenie súčasného konfliktu; odporúča, aby sa na rozhodovaní pri týchto rokovaniach podieľala neutrálna tretia strana, ako napríklad OSN alebo vysoký predstaviteľ EÚ pán Javier Solana; 3. vyzýva kráľa Gjánéndru, aby odvolal výnimočný stav a obnovil všetky základné slobody, potom vyžaduje od všetkých strán, aby spolupracovali s cieľom znovu nastolenia parlamentnej demokracie a začatia procesu na vyriešenie ozbrojeného konfliktu; 4. víta prepustenie niektorých politických väzňov, ale zostáva hlboko znepokojený tým, že ďalší politickí vodcovia, študenti a aktivisti za ľudské práva po prevzatí moci kráľom zostávajú vo väzbe alebo v domácom väzení; 5. zdôrazňuje, že cenzúra tlače a prerušenie komunikácie s vonkajším svetom znemožňuje civilnú kontrolu činnosti armády a uvalilo Nepálčanov do väčšieho nebezpečenstva zneužívania a žiada o slobodu médií a úplné obnovenie komunikačného spojenia; 6. vyjadruje hlboké znepokojenie nad veľkým počtom údajných nezákonných popráv, rozšíreným mučením, beztrestnosťou a inými porušovaniami ľudských práv tak zo strany bezpečnostných síl, ako aj maoistov, a vyzýva obe strany konfliktu, aby podpísali zmluvu o dodržiavaní ľudských práv ako prvé opatrenie na zamedzenie zneužívania, ktoré vyvoláva strach a obavy medzi obyvateľstvom; 7. požaduje zastavenie vojenskej pomoci; 8. vyzýva Radu, aby uvalila premyslené sankcie proti vedúcej elite vo vláde a v armáde, pokým sa v Nepále neobnoví demokracia; 9. vyzýva EÚ, aby prehodnotila svoju pomoc Nepálu, aby pozorne preskúmala konečný cieľ pomoci Nepálu s cieľom zabezpečiť, že pomoc slúži jej prvotnému účelu, a to zmierneniu chudoby, aby sa venovala hlavným príčinám konfliktu v krajine a aby financovala programy na riešenie konfliktu; 10. dôrazne vyzýva Radu a Komisiu, aby podporila rezolúciu o Nepále na 61. zasadnutí Komisie OSN pre ľudské práva a dôrazne vyzýva Komisiu OSN pre ľudské práva, aby vymenovala osobitného spravodajcu na monitorovanie situácie v oblasti dodržiavania ľudských práv v Nepále na svojej schôdzi v marci 2005 v Ženeve; 11. vyzýva obidve strany konfliktu, aby súhlasili s vyslaním pozorovateľov pre ľudské práva pod záštitou Národnej komisie pre ľudské práva a vyzýva EÚ a OSN, aby poskytli na tento účel technickú a finančnú pomoc; 12. vyzýva nepálsku vládu, aby umožnila TRWO a predstaviteľovi kancelárie dalajlámu v Káthmandu obnoviť ich činnosť a vyslovuje svoje obavy nad tým, že ich zatvorenie by sa mohlo vysvetľovať ako výmenný obchod z Čínou za výnimočný stav; 13. poveruje svojho predsedu, aby toto uznesenie postúpil Rade, Komisii, kráľovi Gjánéndrovi, vláde Indie a ďalších členských štátov Združenia krajín južnej Ázie pre regionálnu spoluprácu (SAARC), vysokej komisárke OSN pre ľudské práva a generálnemu tajomníkovi OSN. --------------------------------------------------